IVL แตกไลน์ธุรกิจใหม่ “Integrated Oxide” เพิ่มประสิทธิภาพ-หนุนผลงานโตระยะยาว
IVL แตกไลน์ธุรกิจใหม่ "Integrated Oxide" เพิ่มประสิทธิภาพ-หนุนผลงานโตระยะยาว
IVL แตกไลน์ธุรกิจใหม่ "Integrated Oxide" เพิ่มประสิทธิภาพ-หนุนผลงานโตระยะยาว
28 ม.ค. 2563

นายดีลิป กุมาร์ อากาวาล ประธานเจ้าหน้าที่บริหารกลุ่มธุรกิจ Feedstock และ PET ของบริษัท อินโดรามา เวนเจอร์ส จำกัด (มหาชน) หรือ IVL เปิดเผยว่า บริษัทจัดตั้งกลุ่มธุรกิจใหม่ ออกไซด์แบบบูรณาการ (Integrated Oxide) ภายหลังการประกาศเข้าซื้อสินทรัพย์เอทิลีนออกไซด์ (Ethylene Oxide: EO) และโพรพิลีนออกไซด์ (Proplylene Oxide: PO) แบบบูรณาการของบริษัท Huntsman ซึ่งตั้งอยู่ที่เมือง Port Neches เมือง Chocolate Bayou และเมือง Dayton ในรัฐเท็กซัส ประเทศสหรัญอเมริกา เมือง Ankleshwar ในประเทศอินเดีย และเมือง Botany ในประเทศออสเตรเลีย โดยกลุ่มธุรกิจใหม่นี้จะช่วยให้บริษัทสามารถเสริมประสิทธิภาพการดำเนินธุรกิจและยกระดับสถานะของไอวีแอล เพื่อการเติบโตในระยะยาวและการสร้างคุณค่าที่เพิ่มขึ้น
ทั้งนี้ กลุ่มธุรกิจออกไซด์แบบบูรณาการ ประกอบด้วย เอทิลีนออกไซด์แบบบูรณาการและเคมีภัณฑ์ชนิดพิเศษ รวมถึงอนุพันธ์เอทิลีนออกไซด์ และอนุพันธ์โพรพิลีนออกไซด์ที่มีมูลค่าเพิ่ม
นอกจากนี้ ไอวีแอลยังได้แต่งตั้งนาย Alastair Port เป็นประธานกลุ่มธุรกิจออกไซด์แบบบูรณาการ โดยมีผลตั้งแต่วันที่ 3 มกราคม 2563 ภายใต้การดูแลของนายดีลิป กุมาร์ อากาวาล ประธานเจ้าหน้าที่บริหารกลุ่มธุรกิจ Feedstock และ PET ก่อนหน้านี้นายAlastair ได้ร่วมงานกับบริษัท Huntsman ตั้งแต่ ปี 2531 ในตำแหน่ง Global Vice President, Manufacturing and Upstream Business
“การเปลี่ยนแปลงครั้งนี้เป็นก้าวสำคัญที่จะนำไอวีแอลไปสู่เส้นทางของความสำเร็จ การตั้งกลุ่มธุรกิจที่เฉพาะเจาะจงและการแต่งตั้งผู้นำที่เหมาะสมมาดำรงตำแหน่งครั้งนี้ จะเสริมสร้างความได้เปรียบทางการแข่งขันของไอวีแอลจากที่มีอยู่แล้วให้มีประสิทธิภาพและดียิ่งขึ้นอีก เพื่อเพิ่มมูลค่าให้กับลูกค้าและผู้มีส่วนได้เสียของเรา ผมรู้สึกยินดีที่ได้ต้อนรับคุณ Alastair และคณะผู้บริหารระดับสูง และเชื่อมั่นว่าบุคลากรภายใต้การบริหารของคุณ Alastair จะสามารถนำไอวีแอลพัฒนาไปสู่การเติบโตในระยะต่อไปได้สำเร็จ”นายดีลิป กล่าว
กลุ่มไอวีแอล มีธุรกิจใน 5 กลุ่มหลัก ได้แก่ ธุรกิจ Integrated PET, ธุรกิจโอเลฟินส์, ธุรกิจเส้นใย (fiber) , ธุรกิจบรรจุภัณฑ์ และธุรกิจเคมีภัณฑ์ชนิดพิเศษ (Specialty Chemicals)  โดยมีโรงงานผลิตครอบคลุมภูมิภาคหลักทั่วโลก ได้แก่ แอฟริกา เอเชีย ยุโรป อเมริกา ตะวันออกกลาง